แนวทางการผลิตสุกรให้เพียงพอต่อความต้องการของตลาด ยกแนวทาง 3S ส่งเสริมและฟื้นฟูการเลี้ยงสุกรรายย่อย-รายเล็ก
นายทองเปลว กองจันทร์ ปลัดกระทรวงเกษตรและสหกรณ์ ประชุมคณะกรรมการบริหารการขับเคลื่อนงานนโยบายสำคัญและการแก้ไขปัญหาภาคเกษตร ครั้งที่ 1/2565 ผ่านระบบการประชุมทางไกลออนไลน์ (Zoom Meeting) ซึ่งที่ประชุมได้มีการนำเสนอแนวทางการผลิตสุกรให้เพียงพอต่อความต้องการของตลาด โดยกรมปศุสัตว์ได้นำเสนอแผนการส่งเสริมและฟื้นฟู การเลี้ยงสุกรรายย่อย-รายเล็ก ภายใต้มาตรการที่รัดกุมและเข้มงวด เพื่อผลิตสุกรให้เพียงพอต่อความต้องการของตลาด คือแนวทาง 3S ได้แก่ 1) Scan สำรวจพื้นที่ภายใต้มาตรการประเมินความเสี่ยง เพื่อกำหนดพื้นที่นำร่อง โดยใช้หลักการของ Pig Sandbox 2) Screen ตรวจสอบเกษตรกร คอก โรงเรือน เครื่องมือและอุปกรณ์ที่มีความพร้อมที่เหมาะสม และ 3) Support สนับสนุนเกษตรกรอบรมให้ความรู้ในการเลี้ยงที่ได้มาตรฐาน ให้สนับสนุนอุดหนุนปัจจัยที่จำเป็น ไม่ว่าจะเป็นอาหารสัตว์และลูกสุกรขุนราคาถูก โดยกรมปศุสัตว์และภาคีเครือข่ายผู้เลี้ยงสุกร ตลอดจนการจ้างงานอาสาปศุสัตว์ช่วยเหลือสัตวแพทย์นอกจากนี้ ยังได้มีการเตรียมแหล่งเงินทุนให้แก่เกษตรกร จากธนาคารเพื่อการเกษตรและสหกรณ์การเกษตร (ธ.ก.ส.) ภายใต้มาตรการต่างๆ ที่ได้รับเครื่องมือจากทุกภาคส่วน จึงให้ความเชื่อมั่นได้ว่าอุตสาหกรรมการเลี้ยงสุกรจะมีความมั่นคงและสามารถผลิตสุกรให้มีปริมาณเพียงพอต่อการบริโภคภายในประเทศได้ตลอดทั้งปี